**Kodėl svarbu pranešti apie nepageidaujamas reakcijas į vaistą?**

Lapkričio 2-8 d. net 74 pasaulio šalyse vyksta tradicinė socialinės žiniasklaidos kompanija Vaistų saugumo savaitė ([#MedSafetyWeek](https://www.who-umc.org/medsafetyweek/)), skirta priminti, kodėl svarbu pranešti apie įtariamas nepageidaujamas reakcijas į vaistą (ĮNR).

Svarbu atminti, kad vaikai ir kūdikiai į vaistus gali reaguoti kitaip nei suaugusieji. Tad tėvams ir globėjams nepaprastai svarbu perskaityti vaisto pakuotės lapelį, atidžiai laikytis visų jame esančių nurodymų ir užtikrinti, kad vaikui duodama vaistų dozė būtų tinkama.

**Kas stebi vaistų saugumą Lietuvoje?**

Už vaistų saugumo stebėjimą yra atsakinga Valstybinė vaistų kontrolės tarnyba (VVKT). Informaciją apie galimus vaisto šalutinius poveikius galima rasti pakuotės lapelyje, kuris yra įdėtas į kiekvieno vaisto pakuotę, taip pat Tarnybos interneto svetainėje. Tereikia paspausti šią nuorodą <https://vapris.vvkt.lt/vvkt-web/public/medications> ir į paieškos laukelį įvesti vartojamo vaisto pavadinimą. Jei vaistinėje perkama ne visa vaisto pakuotė, o tik viena lizdinė vaistų plokštelė, vaistininkas privalo pateikti pakuotės lapelį lietuvių kalba.

**Kodėl vaistas parduodamas, jeigu nenustatyti visi šalutiniai jo poveikiai?**

Prieš užregistruojant vaistą, jis yra tiriamas daugybėje klinikinių tyrimų, tačiau visi tokie klinikiniai tyrimai yra atliekami griežtomis sąlygomis su palyginti nedaug pacientų. Kasdieniniame gyvenime vaistai nėra vartojami klinikinių tyrimų sąlygomis, pacientai ne taip griežtai laikosi nurodyto režimo, o svarbiausia, vaistus vartoja milijonai įvairaus amžiaus pacientų, kurių gyvenimo būdas skiriasi, jie vartoja kitus vaistus, valgo įvairų maistą, kartais išgeria per didelę ar per mažą vaisto dozę.

Klinikinių tyrimų metu paprastai nustatomos dažnesnės ir nuspėjamos ĮNR, retesnės ĮNR gali būti nustatytos tik tada, kai vaistą vartoja daug daugiau pacientų kasdieninėmis sąlygomis. Kai kurios ĮNR gali būti nenustatytos, kol vaisto nepavartojo daug žmonių tam tikrą laiką. Taip pat kai kurios ĮNR gali pasireikšti jau nustojus vartoti vaistą ar po daugelio metų.

Taigi, vaistą leidžiama parduoti, jei tuo metu, kai šis leidimas suteikiamas, jau yra žinoma pakankamai apie vaisto saugumą bei efektyvumą, ir galima pacientą tinkamai įspėti, kokių ĮNR jam reikėtų tikėtis.

Prieš registruojant vaistą, visada yra atliekamas vaisto naudos ir rizikos vertinimas. Remiantis tyrimais, vertinama galima šalutinio poveikio, kurį gali sukelti vaistas, rizika, taip pat rizika pacientui, jei liga negydoma. Vaistas registruojamas tik tuo atveju, jei įrodoma, jog vaisto nauda yra didesnė už jo riziką.

**Kaip pateikti informaciją apie ĮNR? Ar tai padaryti – sudėtinga?**

Reikia tiesiog apsilankyti VVKT svetainėje ir užpildyti specialią formą, kurią rasite <https://vapris.vvkt.lt/vvkt-web/public/nrv>. Tai užtruks vos kelias minutes. Taip pat apie ĮNR galima pranešti nemokamu telefonu **8 800 735 68.**

**Dėmesio!** Pranešti reikia ir apie tas ĮNR, kurios yra nurodytos vaisto pakuotės lapelyje. Kiekvienas pranešimas apie ĮNR yra labai svarbus, kadangi pranešdami ĮNR, padedate gauti daugiau informacijos apie vaistus ir prisidedate prie saugaus jų vartojimo.

**Ar pranešant apie ĮNR reikia pateikti asmeninius savo duomenis?**

VVKT prašo pateikti kontaktinę informaciją, kad reikalui esant, būtų galima susisiekti. Visi pranešime pateikti duomenys yra saugūs ir konfidencialūs. Tačiau Tarnybai būtina žinoti asmens, patyrusio ĮNR, amžių ir lytį, nes ši informacija yra svarbi tiriant ir vertinant veiksnius, dėl kurių kai kurie pacientai gali patirti tam tikras ĮNR.